Il-Malta Public Transport installat stazzjon ġdid għar-roti elettriċi fl-Università ta’ Malta għall-istudenti li jivvjaġġaw bejn il-Belt u l-università. Il-parkeġġ sar problema persistenti fl-università iżda Tallinja Bike qed toffri soluzzjoni konvenjenti u rħisa. Is-sistema teħtieġ reġistrazzjoni ta’ darba biss li ssir mal-istazzjon innifsu u l-istudenti jistgħu minnufih jibdew isuqu r-rota li tkun disponibbli. Meta jaslu fid-destinazzjoni tagħhom, imbagħad, jerġgħu sempliċiment idaħħluha fl-istazzjon. L-istazzjon ta’ Tallinja Bike fl-università ġie inawgurat fil-bidu tas-sena akkademika ġdida u huwa l-ewwel estensjoni tas-servizz ‘il barra miż-żona tal-Belt. Stazzjonijiet oħra bħalissa jinsabu l-Venda tal-Belt, ħdejn il-Lift tal-Barrakka ta’ Fuq, il-Valletta Waterfront, Forti Sant Iermu, it-Terminal tal-Lanċa f’Marsamxett, u l-Park & Ride tal-Furjana. Sabiex tkompli tinċentiva l-użu ta’ dawn il-mezzi li ma jniġġsux, il-Malta Public Transport qed toffri skont ta’ 50% lil studenti li jħallsu permezz ta’ Tallinja Card.